Lav et referat af nedenstående tekst:

Tekst:
Der er allerede flere synlige vindmøller, når man spejder ud over omgivelserne fra kirken i Gundersted i Vesthimmerlands Kommune. Og står det til et flertal i byrådet, vil seks kæmpevindmøller blive tilføjet landskabet i fremtiden. Men den udvikling er Viborg Stift, som Gundersted hører ind under, ikke enige i. Derfor har det kirkelige stift nu valgt at bruge den særlige ret, kirken har, til at nedlægge veto mod beslutningen. - Når man kommer kørende nord fra, vil de nye vindmøller komme til at stå på en sådan måde, at deres vinger næsten vil skære skiver af kirketaget. Samtidig vil det være sådan, at når du kommer ud af kirken, for eksempel med en kiste ved en begravelse, så vil det være meget markant, at hele horisonten næsten vil køre rundt for dig, fortæller biskop i Viborg Stift, Henrik Stubkjær, til TV2 Nord. Afvejning mellem grøn omstilling og kulturhistorie I februar 2021 stemte 15 lokalpolitikere for at arbejde videre med vindmølleprojektet, mens otte stemte imod, og to undlod at stemme. Borgmesteren i Vesthimmerlands Kommune er træt af den måde, den kirkelige vetoret fungerer på. - Når naboer, naturfredningsforeninger og andre giver høringssvar, så undlader stiftet at gøre det. Det kan de gøre med sindsro, for de kan bare vente til allersidst med at trække stikket på projektet. Det, synes jeg faktisk, er ærgerligt. For vi spilder både tid og kræfter på det, forklarer borgmester i Vesthimmerlands Kommune, Per Bach Laursen (V). Uenigheden om opsætningen af vindmøllerne er nu havnet hos Bolig- og Indenrigsministeren, og Kaare Dybvad var derfor i dag i Gundersted. Ministeren er den eneste, der kan ophæve indsigelsen fra Viborg Stift. - Det er en afvejning mellem to meget vigtige hensyn. Det ene, at vi selvfølgelig skal have en grøn omstilling. Det er jo vores fremtid også at kunne lave det. På den anden side skal vi også værne om vores fortidsminder og vores kulturhistorie, fortæller Bolig- og Indenrigsminister fra Socialdemokratiet, Kaare Dybvad. Kritik af menighedsrådets rolle Flere gange over de seneste år har danske kirker nedlagt veto mod vindmølleprojekter, hvilket har ført til debat og kritik af den kirkelige vetoret. Også i Gundersted har vetoretten ført til kritik, da tilhængere af vindmølleprojektet betvivler menighedsrådets rolle i sagen. Kritiske røster mener nemlig, at en vindmøllemodstander har ladet sig vælge til menighedsrådet for at kunne påvirke Viborg Stift til at nedlægge veto. Det afviser biskoppen. - Den her beslutning har intet med menighedsrådet at gøre. Den er taget af stiftsøvrigheden ved brug af vores konsulent, som er den kongelige bygningsinspektør, siger Henrik Stubkjær, biskop i Viborg Stift. Biskoppen anerkender samtidig, at Folkekirken har en pligt til at bakke op om den grønne omstilling. - Derfor er vi heller ikke imod vindmøller. Vesthimmerland har mange vindmøller, og de fleste af dem har været inde over vores bord, og der har vi ikke nedlagt veto, siger Henrik Stubkjær. Sagen afgøres i de kommende uger Ved dagens ministerbesøget i Gundersted deltog en større delegation og sagens forskellige parter. Kommunens borgmester var én af dem, og han er stadig positivt stemt overfor vindmølleprojektet. - Umiddelbart synes jeg ikke, at nogen af de ting, vi har set herude i dag og vist ministeren, gør mig betænkelig ved at sætte vindmøllerne op, siger Per Bach Laursen. Ministeren fortæller, at delegationen nu skal hjem og diskutere sagen. Han forventer, der vil gå nogle uger, inden han er klar med en afgørelse for vindmølleprojektet skæbne. Se indslaget om sagen her:

Referat:
Planer om seks nye vindmøller tæt ved Gundersted Kirke har fået Viborg Stift til at nedlægge veto, og det fik i dag Indenrigs- og Boligminister, Kaare Dybvad, til at besøge landsbyen i Vesthimmerlands Kommune.